Sæby Redningsstation måtte onsdag hjælpe en sejler, der var kommet i problemer.

En sejler kom onsdag eftermiddag i problemer, da han strandede i indsejlingen til Asaa Havn. Sæby Redningsstation måtte derfor rykke ud og komme ham til undsætning. Det fortæller redningsstationen på Facebook . - Fremme ved havaristen kunne vi konstatere, at han var strandet i selve indsejlingen og drevet med strøm, vind og bølger ud i styrbord side af indsejlingen, fortæller Sæby Redningsstation. - Vi fik sat en mand og slæbelinen ombord og begyndte stille og roligt at arbejde ham fri af strandingen. Vi måtte slæbe ham godt til søs inden han var ordentligt fri, lyder det videre. Efter aktionen blev det kontrolleret, at motor, ror og skrue virkede på båden, og sejleren ville herefter sejle til Sæby for egen kraft. Han er ankommet sikkert til Sæby, oplyser redningsstationen.